Peder Stausholm ankom mandag til Skagen efter at have kørt fra Gedser med 5 km/t.

- Yes, jeg gjorde det, udbryder Peder Stausholm, da han passerer byskiltet til Skagen. Efter 29 dage på farten er han endelig nået frem til sit mål. Han har haft til mål at krydse Danmark, fra Gedser til Skagen, og det er vel og mærke til trods for, at han er spastisk lammet. - Jeg har aldrig tvivlet på det. Men det er også overvældende, for nu er det slut, siger Peder Stausholm. De knap 1.000 kilometer er foregået i en elektrisk kørestol, som med knappen i bund kan komme op på 5 kilometer i timen. Derfor har turen været inddelt i etaper af mellem 30 og 40 kilometers længde. Peder Stausholm har ikke været alene om at krydse landet. Med på turen har han haft sin hund, Jackie, samt forskellige hjælpere. Han har ikke haft planlagt overnatning, men alligevel fandt han en løsning på det. - Jeg har ringet på hos folk og spurgt, om jeg kunne låne deres garage eller udhus, fortæller Peder Stausholm. Handicap ingen hindring Til taktfaste klapsalver triller Peder Stausholm de sidste meter ind mod endestationen, det gamle rådhus i Skagen. Her er familie og venner troppet op for at tage imod eventyreren og hans følgesvende. Foruden venner og familie er borgmester i Frederikshavn Kommune, Birgit Hansen (S), også mødt op for at byde Peder Stausholm velkommen. - Man kan godt udleve sine drømme – også selvom man har et handicap. Det er det allervigtigste for mig med den her tur at bevise, siger Peder Stausholm.